## Mazón: “Hem pagat més de 86 milions d’euros de les ajudes directes per la pèrdua de vehicle als afectats per les riuades en 15 dies”

*** Destaca “el compromís i la celeritat del Consell” per a abonar estes ajudes enfront de la “inoperància i lentitud del Govern d’Espanya, que ha pagat 0 euros del Pla Reinicia Auto”
* Assenyala que la Generalitat ha rebut prop de 69.000 sol·licituds, de les quals ja s’han concedit 45.294, és a dir el 65 %, i valora que el Consell “abonarà l’import a tots els sol·licitants durant el primer trimestre de l’any”
* Destaca que la Generalitat ha mobilitzat, fins al moment, 1.600 milions d’euros per a la reconstrucció, dels quals més de 891 corresponen a ajudes directes “sense impostos, ni burocràcia, ni condicionants”
* Valora que ja s’ha abonat el 100 % de les ajudes a autònoms sense empleats, el 69 % a empreses i autònoms amb empleats i el 61 % per a béns de primera necessitat, entre altres línies
* Reclama “suport real i efectiu” al Govern central i exigix “una exempció total d’impostos als afectats i l’eliminació de l’IVA per a la reposició de vehicles”**

**València.**

El president de la Generalitat, Carlos Mazón, ha destacat que “hem pagat més de 86 milions d’euros, en tot just dos setmanes, de les ajudes directes a les persones afectades que hagen perdut el seu vehicle per les riuades”.

El cap del Consell ha detallat que la Generalitat ha rebut, des del 16 de desembre, prop de 69.000 sol·licituds de la línia, “de les quals ja s’han concedit 45.294, és a dir, el 65 %, en una tramitació exprés i sense burocràcia”, i ha remarcat l’objectiu de l’executiu valencià “d’abonar l’import a tots els sol·licitants durant el primer trimestre de l’any”.

El president ha valorat que la prioritat de la Generalitat és “ser àgils i eficaços en la tramitació d’ajudes, simplificant al màxim el procediment amb processos senzills i intuïtius per a facilitar la mobilitat en el temps mínim possible i que els afectats puguen recobrar el seu dia a dia”.

Al respecte, ha indicat que “este compromís real del Consell amb les persones que han perdut el seu vehicle contrasta amb la inoperància i lentitud del Govern d’Espanya, que ha pagat zero euros del Pla Reinicia Auto”, al mateix temps que ha criticat “unes ajudes per a comprar un vehicle nou, de les quals els beneficiaris han de pagar l’IVA i, damunt, no estan exemptes de tributació per a l’IRPF”, per la qual cosa ha tornat a reclamar “impostos zero per als afectats”.

Per contra, Mazón ha remarcat que la línia del Consell “no té cap mena de condicionant, com la compra d’un altre vehicle, i està exempta de tributació”. Al respecte, el president ha insistit en l’“estratègia d’exempcions fiscals de la Generalitat per als damnificats”, i ha recordat mesures com “la bonificació del 100 % de l’impost de transmissions patrimonials per a l’adquisició de vehicles de segona mà, entre d’altres”.

Cal recordar que la Generalitat ha llançat esta línia urgent per pèrdua de vehicles amb un import inicial de 250 milions d’euros dirigit a les persones físiques que hagen patit la destrucció de determinats vehicles de motor i ciclomotors a conseqüència de les inundacions.

En concret, la quantia de l’ajuda ascendix als imports següents en funció de la categoria del vehicle sinistrat: 250 euros per a ciclomotors, 750 euros per a motocicletes, 2.000 euros per a turismes, furgonetes i vehicles similars, i 2.500 euros per a turismes, furgonetes i vehicles similars adaptats per a persones amb mobilitat reduïda.

**Avançant en la reconstrucció**

El cap del Consell ha fet referència a la mobilització, fins a la data, de més de 1.600 milions d’euros per a pal·liar els danys de les inundacions i afrontar la reconstrucció econòmica i social, “dels quals més de 891 milions d’euros corresponen a ajudes directes per a atendre les necessitats de persones, empreses, municipis, sectors i col·lectius afectats per les inundacions”.

En este sentit, ha apuntat que ja s’han pagat el 100 % de les ajudes a autònoms sense empleats per un import de 39,9 milions d’euros, “de les quals activarem una nova fase”. Així mateix, s’ha abonat el 69 % de la línia a empreses i autònoms amb empleats per valor de 69 milions d’euros, i el 61 % de les ajudes de primera necessitat amb un desemborsament de la Generalitat de més de 122 milions d’euros, entre d’altres.

Mazón ha recordat que, en els pròxims dies, s’afegiran noves línies directes com el Bo Recuperem Turisme, amb una inversió de 5,1 milions d’euros per a 17.000 bons dotat cada un amb 300 euros per a residents dels municipis damnificats.

De la mateixa manera, en l’àrea de servicis socials també es posaran en marxa ajudes específiques per a l’adaptació de vehicles per a persones amb discapacitat, i, a més, ja s’ha aprovat una partida de 900.000 euros per a les famílies acollidores afectades per les inundacions.

Fecha: 02/02/2025